b'\n_START_ARTICLE_\nAlbert Edelfelt\n_START_PARAGRAPH_\nAlbertas Edelfeltas (suom. Albert Edelfelt, 1854\xe2\x80\x931905) \xe2\x80\x93 XIX a. pabaigos Suomijos realistinis tapytojas, grafikas, iliustratorius.\n_START_SECTION_\nBiografija\n_START_PARAGRAPH_\nAlbertas Edelfeltas gim\xc4\x97 1854 m. liepos 21 d. Porvo. Jo t\xc4\x97vas Albert Edelfelt (1818\xe2\x88\x921869) buvo i\xc5\xa1 \xc5\xa0vedijos kil\xc4\x99s architektas, motina Alexandra Brandt (1833\xe2\x88\x921901) \xe2\x88\x92 vietos pirklio, laiv\xc5\xb3 savininko dukt\xc4\x97. \xc5\xa0eima gyveno Helsinkyje. A. Edelfeltas 1870 m. mok\xc4\x97si pas vokie\xc4\x8di\xc5\xb3 portretist\xc4\x85 Bernhard Reinhold, 1871 m. \xc4\xafstojo mokytis \xc4\xaf Helsinkio universitet\xc4\x85 klasikini\xc5\xb3 kalb\xc5\xb3 ir istorijos, ta\xc4\x8diau met\xc4\x97 mokslus ir mok\xc4\x97si pie\xc5\xa1imo pas dailinink\xc4\x85 Adolf von Becker. 1872 m. A. Edelfelto k\xc5\xabriniai eksponuoti Suomijos meno draugijos parodoje, jo talentas buvo pasteb\xc4\x97tas ir su vald\xc5\xbeios parama 1873 m. jis i\xc5\xa1vyko ir \xc4\xafstojo mokytis Antverpeno dail\xc4\x97s akademijoje Belgijoje. Joje A. Edelfeltas pasirod\xc4\x97 vienu geriausi\xc5\xb3 mokini\xc5\xb3 ir 1874 m. persik\xc4\x97l\xc4\x97 \xc4\xaf Pary\xc5\xbei\xc5\xb3, kur mok\xc4\x97si Auk\xc5\xa1tojoje dail\xc4\x97s mokykloje vadovaujamas \xc5\xbdano Leono \xc5\xbderomo. Vienu jo draug\xc5\xb3 Pary\xc5\xbeiuje tapo \xc5\xbdanas Bastjenas-Lepa\xc5\xbeas. Tuo metu A. Edelfeltas k\xc5\xabr\xc4\x97 realistiniu stiliumi, dirbo plenere._NEWLINE_1877 m. A. Edelfelto paveikslas \xe2\x80\x9eKaralien\xc4\x97 Bjanka\xe2\x80\x9c vaik\xc5\xb3 istorijos tema susilauk\xc4\x97 didel\xc4\x97s s\xc4\x97km\xc4\x97s Pary\xc5\xbeiaus salone ir sekan\xc4\x8di\xc5\xb3 met\xc5\xb3 Pasaulin\xc4\x97je parodoje Pary\xc5\xbeiuje. Dailininkas tapo garsus Suomijoje, kurioje da\xc5\xbenai lank\xc4\x97si ir k\xc5\xabr\xc4\x97. Sekantis jo istorinis paveikslas \xe2\x80\x9eHercogas Karolis \xc4\xaf\xc5\xbeeid\xc5\xbeia Klaso Flemningo palaikus\xe2\x80\x9c laim\xc4\x97jo jam valstybin\xc4\xaf apdovanojim\xc4\x85 Pary\xc5\xbeiaus salone. 1879 m. Pary\xc5\xbeiaus salone irgi s\xc4\x97km\xc4\x97s sulauk\xc4\x97 paveikslas \xe2\x80\x9eSudegintas kaimas\xe2\x80\x9c valstie\xc4\x8di\xc5\xb3 sukilimo Suomijos istorijoje tematika. 1880 m. paveikslas \xe2\x80\x9eVaiko laidotuv\xc4\x97s\xe2\x80\x9c jam laim\xc4\x97jo tre\xc4\x8dios klas\xc4\x97s medal\xc4\xaf, pirm\xc4\x85 tok\xc4\xaf apdovanojim\xc4\x85 suomi\xc5\xb3 dailininkui Pary\xc5\xbeiaus salone. 1881 m. dailininkas \xc4\xafsik\xc5\xabr\xc4\x97 Haikko vietov\xc4\x97je netoli Porvo, paveikslas \xe2\x80\x9eApeigos \xc5\xaasimos archipelage\xe2\x80\x9c laim\xc4\x97jo antros klas\xc4\x97s medal\xc4\xaf Pary\xc5\xbeiaus salone ir j\xc4\xaf \xc4\xafsigijo Pranc\xc5\xabzijos valstyb\xc4\x97. Dailininkas i\xc5\xa1gars\xc4\x97jo tarptautiniu mastu, j\xc4\xaf garb\xc4\x97s nariu i\xc5\xa1rinko Sankt Peterburgo dail\xc4\x97s akademija, pakviet\xc4\x97 caras Aleksandras III su cariene (tuo metu Suomija buvo Rusijos imperijos sud\xc4\x97tyje). 1883 m. \xc4\xafvyko A. Edelfelto personalin\xc4\x97s parodos Kopenhagoje ir Geteborge, jis i\xc5\xa1rinktas Danijos ir \xc5\xa0vedijos dail\xc4\x97s akademij\xc5\xb3 nariu._NEWLINE_1885 m. A. Ederfeltas suk\xc5\xabr\xc4\x97 Luji Pastero portret\xc4\x85, kuris 1886 m. Pary\xc5\xbeiaus salone sulauk\xc4\x97 didel\xc4\x97s s\xc4\x97km\xc4\x97s, 1889 m. pasaulin\xc4\x97je parodoje Pary\xc5\xbeiuje laim\xc4\x97jo aukso medal\xc4\xaf ir u\xc5\xbe j\xc4\xaf dailininkas buvo apdovanotas Pranc\xc5\xabzijos Garb\xc4\x97s legiono ordinu. Sekan\xc4\x8diu kapitaliniu dailininko k\xc5\xabriniu buvo paveikslas \xe2\x80\x9eLiuksemburgo sodai\xe2\x80\x9c, jis gaudavo daug u\xc5\xbesakym\xc5\xb3 portretams. 1888 m. A. Ederfeltas ved\xc4\x97 baronien\xc4\x99 Anna Elise (Ellan) de la Chapelle, kuri\xc4\x85 pa\xc5\xbeinojo nuo vaikyst\xc4\x97s. 1888 m. gim\xc4\x97 s\xc5\xabnus Erikas, ta\xc4\x8diau santuoka nebuvo s\xc4\x97kminga ir pora gyveno atskirai. 1891 m. A. Ederfeltas laim\xc4\x97jo konkurs\xc4\x85 dideli\xc5\xb3 matmen\xc5\xb3 istoriniui paveikslui Helsinkio universiteto did\xc5\xbeiojoje sal\xc4\x97je (sunaikintas Antrojo pasaulinio karo metu). V\xc4\x97lyvaisiais metais dailininkas k\xc5\xabr\xc4\x97 iliustracijas, ofortus, gravi\xc5\xabras. 1896 m. jis nutap\xc4\x97 caro Nikolajaus II portret\xc4\x85 ir dalyvavo jo sosto inauguracijos ceremonijoje. 1901 m. dailininkas pakeltas \xc4\xaf Garb\xc4\x97s legiono ordino komandorus. A. Ederfeltas mir\xc4\x97 1905 m. rugpj\xc5\xab\xc4\x8dio 18 d. nuo \xc5\xa1irdies veiklos sutrikimo Porvo. Didel\xc4\x97 jo k\xc5\xabrini\xc5\xb3 kolekcija sukaupta Helsinkio Ateneum muziejuje. Kartu su A. Galen-Kalela A. Ederveltas buvo vienu i\xc5\xa1 dviej\xc5\xb3 pirmaujan\xc4\x8di\xc5\xb3 to meto Suomijos tapytoj\xc5\xb3.'